
Saksbehandler, innvalgstelefon
Arkivnr.
Deres referanse

Kristine Schneede, 62551171
434.11-D  
  
Folldal kommune
2580 Folldal

Iverksettelse av fellingstillatelse på jerv i Folldal kommune i Hedmark

Det vises til søknad av 31.7.03 om fellingstillatelse på jerv fra Folldal kommune. 

Bakgrunn

Til sammen 10 sauer er meldt som drept/skadet av jerv til Statens naturoppsyn (SNO). SNO har dokumentert at jerv er skadegjører i området. De siste 5 skadetilfellene var ferske  da de ble meldt inn 30. og 31.7. De øvrige skadetilfellene er funnet omkring 13.-14.7., og skadetidspunktet er fastslått til omkring 5.7. (usikker dato). Skadeområdet ligger i Marsjødrifta beiteområde. Ifølge kommunens brev av 31.7.03 beiter omlag 1300 sauer i dette beiteområdet. Det er videre viktige beiteområder for sau også i tilgrensende beiteområder. 

Generelt

Med bakgrunn i endringene i viltloven ble det ved Kgl. res. 30.6.2000 fastsatt en ny forvaltningsforskrift for store rovdyr: Forskrift om forvaltning av bjørn, jerv, ulv og gaupe. Av forskriften formålsparagraf (§1) fremgår det at: ”Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltarter volder for bufe- og tamreinnæring blir minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.” 

Ifølge forskrift om forvaltning av bjørn, jerv, ulv og gaupe er det Direktoratet for naturforvaltning som kan gi fellingstillatelse på jerv og fastsette nærmere vilkår for eventuell fellingstillatelse. I brev av 6.6.2003 fra Direktoratet for naturforvaltning er fylkesmennene i Sør-Norge gitt myndighet til å sette i verk fellingstillatelse på inntil 5 jerver i Sør-Norge i 2003. Det understrekes i brevet at målet med fellingstillatelsen ikke er å regulere en rovviltbestand, men å felle mest mulig bestemte individer knyttet til bestemte situasjoner. 

I § 2 (Generelle vilkår for felling) heter det blant annet:

”Tillatelse til felling av bjørn, jerv og ulv etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning.”

I § 3 (Felling for å forhindre skade på bufe og tamrein) i forvaltningsforskriften heter det blant annet: 

”Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning; jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand

b. områdets betydning som beitemark

c. skadenes omfang og utvikling

d. potensialet for fremtidige skader”

Fylkesmannens vurdering

Felling av jerv som gjør skade på sau er siste utvei for å forebygge at ytterligere skader på sau oppstår, jf. § 2, 2. ledd. 

Det er registrert ferske jerveskader i området. De siste 5 skadene er fra 29.7. Til sammen er det funnet 10 kadaver/skadde sau som er meldt til SNO. I tillegg er det nevnt ytterligere ett kadaver i kommunens brev av 31.7., som ikke er registrert av SNO. 

Ei radiomerket tispe med to unger (radiomerket i Kvitdalen tidligere i år) er registrert i skadeområdet den 29.7.03. Denne familiegruppa har i hovedsak blitt registrert i Kvitdalen beiteområde, men det foreligger en usikker peiling (jf. Jerveprosjektets kart over peilinger) i Digerkampen beiteområde den 13.6. Dette er nabo-beiteområdet til Marsjødrifta i vest.

I henhold til § 3 skal avgjørelse om felling bygge på en helhetsvurdering av skadenes betydning i forhold til behovet for vern av rovviltet, sett i forhold til prinsippet om differensiert forvaltning. De aktuelle områdene er  beiteområder for ca. 1300 sau. I tillegg er også naboområdene viktige beiteområder for sau. Det er ca. 6 uker igjen av beitesesongen. Fylkesmannen kan på denne bakgrunn vanskelig se for seg andre forebyggende tiltak, som er landbruksfaglige eller økonomisk forsvarlige, som i tilstrekkelig grad vil kunne forebygge videre skader i dette området. Etter fylkesmannens vurdering tilsier nå skadeforløpet og skadeomfanget, i kombinasjon med faren for nye skader og mangel på ytterligere forebyggende tiltak, at fellingstillatelse på en jerv bør iverksettes.

Med bakgrunn i at det er registrert ei jervetispe med unger som er radiomerket i området i nær tilknytning til skadested og –tidspunkt til de siste skadene, er det sannsynlig at en eller flere av disse tre dyrene er skadegjører i noen av disse tilfellene. Imidlertid er det en langt større usikkerhet knyttet til hvorvidt disse individene kan knyttes til de tidligere skadene i området. Den 7.7. ble familiegruppa registrert i nordre Knutshø, mens skadene i Marsjødrifta er anslått å være fra ca. 5.7. I Rødalen i Tynset ble det registrert yngling i vår, og foretatt et hiuttak. En jervunge ble avlivet. Også denne tispa kan benytte deler av de aktuelle skadeområdene. 

Målet med en fellingstillatelse er ikke å regulere en rovviltbestand, men å felle mest mulig bestemte individer knyttet til bestemte situasjoner. I dette tilfelle anser fylkesmannen at det er vanskelig å kunne si noe sikkert om fordelingen av de registrerte skadetilfellene på henholdsvis kjente og ukjente (umerkede) individer. Det er uansett en viss sannsynlighet for at det er flere ulike individer av jerv som gjør skade i området, og at det derfor er vanskelig å knytte fellingsbestemmelsen til én definert skadegjører. Selv om den radiomerkede tispa er en sannsynlig skadegjører i de siste skadetilfellene, er ikke det registrerte skadeomfanget (5 skadetilfeller) betydelig nok til å iverksette fellingstillatelse på dette spesifikke individet på nåværende tidspunkt. Ungene til tispa kan heller ikke utelukkes i disse tilfellene. Likeledes kan tispa som ynglet i Rødalen eller eventuelt andre ukjente individer ha forårsaket skadene. Fylkesmannen vil derfor iverksette fellingstillatelse på en jerv i dette området, uten nærmere spesifikasjon av type individ som bør felles. Fylkesmannen vil imidlertid følge med på skadeutviklingen i området, og eventuelle nye registreringer som dokumenterer at et radiomerket individ er en betydelig skadegjører, kan innebære en ny vurdering av om fellingstillatelsen skal rettes mot et bestemt, kjent individ. 

Fylkesmannen gir med bakgrunn i dette fellingstillatelse på 1 jerv til Folldal kommune. Folldal kommune får ansvaret for å lede gjennomføringen av fellingsforsøket. 

Følgende vilkår er knyttet til fellingstillatelsen:

1.  Fellingsområdet er Marsjødrifta beiteområde, med avgrensning som vist på vedlegg til kommunens brev av 31.7.03. i Folldal, Tynset og Oppdal kommuner. 
2.  Fellingstillatelsen gjelder for tidsrommet fredag 1.8.2003 kl. 12.00 til fredag 8.8.2003 kl. 12.00. Dersom det i løpet av den perioden fellingstillatelsen gjelder blir dokumentert nye skader på sau forårsaket av jerv, eller det av andre årsaker er grunn til å tro at skadegjøreren oppholder seg i det aktuelle området, vil fylkesmannen vurdere behovet for å forlenge perioden fellingstillatelsen gjelder for.

3.  Radiomerkede individer av jerv er ikke unntatt fra fellingstillatelsen.

4.  Det er kun jegere som er oppnevnt av kommunene som kan delta i fellingsforsøket. Dersom kommunen ønsker, kan det bes om bistand fra SNO i fellingsforsøket.

5.  Det gis et samlet fellingsvederlag på kr. 7.500,- til dekning av kostnader i forbindelse med organisering og gjennomføring av fellingsforsøket. 

6.  Fellingsforsøket skal utføres i tråd med de retningslinjene som er gitt av Direktoratet for naturforvaltning i brev av 06.06.2003. Kopi av dette brevet følger vedlagt. Brevets innhold skal være kjent for deltakerne på fellingslaget.

7.  Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av Direktoratet for naturforvaltning den 22. mars 2002, jf. § 15 og 16.
8.  Med hjemmel i Viltlovens §52, siste ledd, har DN i sitt brev av 31.5.02 gitt tillatelse til bruk av løs hund under forsøk på felling, dersom dette anses aktuelt. Nødvendige tillatelser etter bufeloven og reindriftsloven må i så fall innhentes av fellingslaget.

9.  Den som sårer jerv under forsøk på felling i henhold til tillatelsen, plikter uten opphold å melde fra til fylkesmannen, kommunen og nærmeste politimyndighet. Fylkesmannen avgjør hvordan videre ettersøk skal ledes. Medlemmene i jaktlaget skal uten godtgjørelse, såfremt annet ikke er avtalt med fylkesmannen, bistå forvaltningsmyndighet eller politimyndighet i det videre ettersøk. Generelt for ettersøk av bjørn, jerv eller ulv gjelder bestemmelsen i forvaltningsforskriftens § 6. 

10.  Fellingslaget skal melde tilbake til fylkesmannen en gang pr. døgn om gjennomføringen av fellingsforsøket. Dersom fellingslaget får kontakt med jerv, skal fylkesmannen varsles oftere så vidt det er praktisk gjennomførbart. Etter kontortid (08.00-15.00) kan De kontakte miljøvernavdelingen via vakttelefonen - tlf.nr. 970 29840. 

Dersom jerv skadeskytes eller felles, skal det gis melding direkte til Kristine Schneede - tlf. 950 55799 eller viltforvalter Tom Hjemsæteren - tlf. 907 83840, hvis det ikke oppnås kontakt via vakttelefonen. 

Fellingsstedet skal kunne påvises dersom fylkesmannen krever dette.
Fylkesmannen kan til enhver tid trekke tilbake fellingstillatelsen på 1 jerv i Folldal kommune, eller endre en eller flere av vilkårene. For øvrig gjelder vilkår gitt i brev av 6.6.03 fra Direktoratet for naturforvaltning.

Søknaden ble behandlet med hjemmel i Forskrift om forvaltning av bjørn, jerv, ulv og gaupe, fastsatt ved kgl. res. av 30.6.2000.

Avgjørelsen kan innen 3 uker påklages til Direktoratet for naturforvaltning, jf. vedlagte "Melding om rett til å klage over forvaltningsvedtak". Eventuell klage sendes til fylkesmannen.

Med hilsen

Kristine Schneede e.f.




Tom Hjemsæteren

Fung. seksjonssjef




viltforvalter

Vedlegg:
Direktoratets brev av 6.6.03.


Melding om rett til å klage på forvaltningsvedtak

Kopi:
Jaktleder i Folldal – Ove Henning Bakken, 2580 Folldal


Lensmannen i Folldal


Direktoratet for naturforvaltning, Tungasletta 2, 7485 Trondheim


Landbruksavdelingen, her


Statens naturoppsyn, v/Stein Arne Brendryen, 2480 Koppang


Statens naturoppsyn, v/Lars Gangås, 2480 Koppang


ØK
Postadresse:
Kontoradresse:
Telefon:
Telefaks:
Org.nr.: 974 761 645
Postboks 4034
Statens hus 
62 55 10 00
62 55 11 61
Banknr. 7694.05.01675


2306 HAMAR
Parkgt. 36, HAMAR


postmottak(fm-he.stat.no

